आदिवासी बोले- बसा दिया पर जमीन समतल नहीं की, बिना पानी कैसे करें खेती
मैदान, तालाब, निर्मल नीर कुए और श्मशान घाट के निर्माण का भरोसा दिलाया
भास्कर संवाददाता | इटारसी
सतपुड़ा टाइगर रिजर्व के विस्थापित चार गांव पोढार, जाम, रतिबंदर व भाड़भूड़ के रहवासियों की समस्याएं जानने कलेक्टर के साथ प्रशासनिक अधिकारी शनिवार को केसला ब्लाक पहुंचे। गांववासियों काे सुबह पता चल गया कि कलेक्टर आने वाले हैं तो वे अपनी समस्याएं बताने को तैयार थे। जब कलेक्टर आए तो पोढार गांव के खेत में खड़े लोगों ने शिकायत की कि गांव बसा दिया, जमीन का पूरा समतलीकरण नहीं किया। यहां 105 परिवारों को जमीन दी जानी थी। इसी कारण 25 विस्थापित परिवार जमीन लेने को तैयार नहीं थे। यहां खेती और सिंचाई के पानी की किल्लत है। पोढार में चार साल से विस्थापित हुए परिवार खेती नहीं कर पा रहे हैं। यह सुनकर कलेक्टर ने इन परिवारों को मनरेगा से रोजगार दिलाने का भरोसा दिलाया। कलेक्टर ने विस्थापित गांवों में खेल मैदान, तालाब, निर्मल नीर कुए और श्मशान घाट बनवाने की बात कही। विस्थापित हुए चार गांवों में कलेक्टर अविनाश लवानिया के आने की खबर पहले से थी। कुछ दिन पहले इटारसी एसडीएम यहां का दौरा कर चुके थे। कलेक्टर ने विस्थापित गांवों के महिला-पुरुषों व बच्चों की चौपाल लगाई। छह घंटे तक चारों गांवों में घूमे। विस्थापित होने वाले तीन अन्य गांव माना, मालनी व सांकई के ग्रामीण-आदिवासियों से शाम को कलेक्टर मिले। ब्लाक के अधिकारी भी सतर्क थे कि सब कुछ ठीक-ठाक मिले। लेेकिन चार गांवों में कलेक्टर के निरीक्षण में पोल खुल गई। रतिबंदर गांव के सरकारी प्रायमरी स्कूल में कलेक्टर ने बच्चों की क्लास ली। बोर्ड पर साधारण जोड़-घटाना भी बच्चों को नहीं आया। किताब खुलवाकर पढ़ने को कहा तो बच्चे मुंह ताकने लगे। इस पर कलेक्टर ने हेडमास्टर कैलाश परते और शिक्षक कन्हैयालाल डेहरिया की खिंचाई कर डाली। उन्होंने कहा ये शिक्षक स्कूल में पढ़ाने लायक नहीं हैं। इनको हटाने का प्रस्ताव तैयार किया जाए। पोढार में आंगनवाड़ी का हाल भी बुरा था। भोजन ठीक नहीं मिलने की शिकायत मिली।
पौष्टिक नाश्ते की जगह रोज नमकीन खिला दिया जाता है। पता चला कि आंगनवाड़ी में सुपरवाइजर श्रद्धा राजपूत दो माह से आई ही नहीं। पता लगा कि वे इटारसी से अपडाउन करती है। कलेक्टर ने कहा सुपरवाइजर काे कारण बताओ नोटिस दिया जाए। पोढार में शिकायत मिली कि वृद्धावस्था व विधवा पेंशन नहीं मिल रही है। कई प्रकरण रुके हुए हैं। कलेक्टर ने सहेेली ग्राम पंचायत के सचिव मनोज को बुलवाया। सचिव से कोई संतोषजनक जवाब नहीं मिला।
कलेक्टर ने पेंशन नहीं मिलने की शिकायत को गंभीरता से लिया। पंचायत सचिव का एक माह का वेतन काटने को कहा।
इटारसी। आदिवासियों से चर्चा करते कलेक्टर ।
चावल घटिया
विस्थापित गांव के कुछ परिवारों ने सरकारी राशन नहीं मिलने की शिकायत की। चावल की क्वालिटी घटिया है। कलेक्टर ने परिवारों के फूड कूपन बनाने को कहा। एसडीएम से बोले, घटिया राशन की जांच करवाइए।
वोल्टेज नहीं मिलता
जाम गांव में विस्थापित परिवारों ने कहा यहां लाइट तो आ गई पर वोल्टेज नहीं मिलता। यहां 13 ट्यूबवेल खनन किए जा चुके हैं पर बिना वोल्टेज के चलते नहीं। कलेक्टर ने संबंधित अधिकारियों से कहा कि यहां अधिक क्षमता का ट्रांसफार्मर लगा दिया जाए।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva